Lene Espersen (KF), 2006-01-20:
Beslutningsforslaget er fremsat af de samme partier, som står bag det lovforslag, vi netop har behandlet, og består af to dele.
For det første pålægges regeringen at sikre, at der udarbejdes forslag til modeller, der kan sikre nedslag i den grønne ejerafgift på dieselbiler, der har eller påmonteres partikelfiltre og katalysatorer.
For det andet drejer det sig om at sikre, at storbyerne får mulighed for uden yderligere forsinkelse at etablere miljøzoner, hvor kun tunge køretøjer med filtre må køre ind.
Den første del af beslutningsforslaget vedrører kun personbiler, idet det udelukkende er ejere af personbiler, der betaler grøn ejerafgift.
Indehavere af varebiler, turistbusser og lastbiler betaler derimod vægtafgift.
Som det fremgår af beslutningsforslaget, vedrører den anden del af forslaget, den om miljøzoner, alene de tunge køretøjer.
Jeg vil i det følgende behandle de to dele af beslutningsforslaget enkeltvis.
For så vidt angår beslutningsforslagets første del om udarbejdelse af modeller, der kan sikre nedslag i den grønne ejerafgift på dieselbiler, der har eller påmonteres partikelfiltre og katalysatorer, har jeg indhentet en udtalelse fra skatteministeren, som har oplyst følgende: Det fremgår af bemærkningerne til forslaget, at der skal nedsættes et hurtigtarbejdende udvalg, der på 4 måneder kan komme med et forslag.
Jeg skal i den forbindelse gøre opmærksom på, at der fra den 1. januar i år gives nedslag i registreringsafgiften for nye dieselbiler med partikelfiltre.
Nedslaget er på 4.000 kr. i afgiftsgrundlaget, det svarer til 7.200 kr. mindre i registreringsafgift på en ny personbil med partikelfiltre.
Der er således givet gode økonomiske incitamenter til partikelfiltre på nye personbiler.
Beslutningsforslagets forslag om at ændre i ejerafgiften betyder, at der i så fald også vil blive givet økonomiske incitamenter til eftermontering af filtre på brugte biler.
Regeringen er indstillet på at undersøge muligheden for at give nedslag i ejerafgiften for biler med partikelfiltre.
Det fremgår af regeringsgrundlaget, at regeringen vil nedsætte et udvalg, som skal undersøge mulighederne for over en længere årrække at foretage en provenuneutral og miljøfremmende omlægning af den samlede bilbeskatning.
Regeringen er indstillet på, at forslaget om nedslaget i ejerafgiften for personbiler med partikelfiltre indgår som en del af dette udvalgsarbejde.
Ved at lade forslaget indgå i et udvalgsarbejde om de samlede bilafgifter sikres en større grad af helhedstænkning.
Det gælder forureningen med partikler i forhold til andre emissioner som f.eks. CO2 og kulbrinte, og det gælder også ejerafgiften i forhold til andre bilafgifter.
Regeringen ser derfor ikke noget behov for et selvstændigt udvalgsarbejde om nedslag i ejerafgiften for personbiler med partikelfiltre, og regeringen kan derfor ikke støtte den del af forslaget.
For så vidt angår forslagets del om miljøzoner, kan jeg henvise til mine tidligere bemærkninger i forbindelse med behandlingen af lovforslag nr. L 64 om ændring af færdselsloven ved indførelse af hjemmel til tidsubegrænsede forsøg med færdselsregulerende foranstaltninger.
Som jeg allerede har nævnt, er vi kommet til den konklusion, at hjemmelen i færdselslovens § 92 d har vist sig ikke at være tilstrækkelig til at tillade miljøzoner af den karakter, som Københavns Kommune har ønsket, i hvert fald ikke uden en overgangsordning, og regeringen kan derfor heller ikke støtte den del af forslaget, men vil som nævnt vurdere, om der er andre veje at gå for at få etableret miljøzoner, som vi er positive over for at få etableret.